ജോജു ഹീറോയാടാ ജനത്തെ വലച്ച സമരത്തിനെതിരെ പ്രതിഷേധവുമായി നാട്ടുകാര്ക്കൊപ്പം Latest കൊച്ചിയില് ഇന്ധന വിലവര്ധനയ്ക്കെതിരായ കോണ്ഗ്രസിന്റെ റോഡ് ഉപരോധ സമരത്തില് നടന് ജോജു ജോര്ജിന്റെ രോഷ പ്രകടനം. ഇടപ്പള്ളി മുതല് വൈറ്റില വരെയുള്ള റോഡിന്റെ ഇടതു ഭാഗം അടച്ചിട്ട് പ്രതിഷേധ സമരം നടത്തുന്നതിന് എതിരെയാണ് ജോജ് പ്രതിഷേധം നടത്തിയത്. ദേശീയ പാതയില് വന് ഗതാഗത തടസമാണ് ഉണ്ടാക്കിയത്. ഇതിനെതിരെ റോഡില് ഇറങ്ങിയ ജോജുവും സമരത്തെ അനുകൂലിക്കുന്നവരും തമ്മില് വാക്കു തര്ക്കമുണ്ടായി. താന് ഒരു രാഷ്ട്രീയ പാര്ട്ടിയേയും പ്രതിനിധീകരിക്കുന്നില്ലെന്നും ജനത്തെ ബുദ്ധിമുട്ടിച്ച് ഒരു പാര്ട്ടിക്കാരും ഇത്തരം കാര്യം ചെയ്യതരുതെന്ന് അദ്ദേഹം മാധ്യമങ്ങളോട് പറഞ്ഞു. ഈ നില്ക്കുന്നവരില് ഒരാളാണ് ഞാന്. എല്ലാവരേയും പോലെ ജോലിക്കു പോകുന്ന ഒരാളാണ്. ഇത്രയും പക്വതയില്ലാത്ത കാര്യം നമ്മുടെ നാട് ഭരിക്കേണ്ടവര് ചെയ്യുന്നു. ഇത്രയും മണിക്കൂറുകളോളം വഴി തടഞ്ഞിട്ടുകൊണ്ടുള്ള പരിപാടി ഇനി മേലാല് പാടില്ല. സമരക്കാരുടെ അടുത്ത് പോയി ഇടികൂടിയിട്ട് കാര്യമില്ല. പെട്രോളിനും ഡീസലിനും വിലകൂടുന്നു എന്ന് പറഞ്ഞ് ഈ കാണുന്നവരെയൊക്കെ വഴിയില് തടഞ്ഞിട്ട് എന്താണ് കിട്ടുക, ചേട്ടാ ഞങ്ങളല്ല പെട്രോളിന് വിലകൂട്ടിയത് ഞങ്ങളെ വിടൂ എന്ന് പറയുന്നതില് കാര്യമുണ്ടോ. എന്ത് അലമ്ബാണ് ഇത്. വിലകൂടുതലാണ്. അതില് തീര്ച്ചയായും പ്രതിഷേധിക്കണം. പക്ഷേ ഈ രീതിയില് ആളുകളെ ബുദ്ധിമുട്ടിച്ചിട്ടല്ല പ്രതിഷേധിക്കേണ്ടത്. വില കൂടുതല് തന്നെയാണ്. അത് എല്ലാവര്ക്കും പ്രശ്നം തന്നെയാണ്. വില ഇങ്ങനെ കയറിക്കൊണ്ടിരിക്കുകയാണ് നാള്ക്കുനാള് കൂടുന്നു. അത് ശരിയായ കാര്യമല്ല. പക്ഷേ പ്രതിഷേധിക്കേണ്ട രീതി ഇങ്ങനെയാവരുത്, ജോജു ജോര്ജ് പറഞ്ഞു. രോഗികള് ഉള്പ്പെടെ നൂറുകണക്കിന് ആളുകള് ഏറെ നേരം വഴിയില് കുടുങ്ങിയതോടെയാണ് ജോജു ഉള്പ്പെടെ നിരവധി പേര് പ്രതിഷേധവുമായി എത്തിയത്. തുടര്ന്ന് പൊലീസ് എത്തി ആളുകളെ ഒഴിപ്പിച്ചു. English Summary : actor joju george against congress protest at kochi